3- ފަހަށް ރައްކައު ކުރެއްވުން : އިސްލާމީ ދަޢުވަތު ފެތުރުއްވުމަށް ޓަކައި އެހެން ބިމެއް ހޯއްދަވަމުން ގެންދެވި ނަމަވެސް ، ރަސޫލުﷲގެފާނަށް މައްކާގެ މުހިއްމުކަން ވަނީ އެނގިވަޑައިގެންފައެވެ. ޤުރައިޝުންގެ ކިބައިގައި ހުރި ޤާބިލުކަމާއި ކެރިފޯރުންތެރިކަން އިސްލާމީ ދަޢުވަތަށް ޓަކައި ބޭނުން ކުރައްވަން ރަސޫލާ ވަނީ ރާއްވަވައިފައެވެ. ރަސޫލާ ޞައްލަﷲ ޢަލައިހި ވަސައްލަމް ޠާއިފުން ނުކުމެ ވަޑައިގެން މައްކާއަށް ވަޑައިގެން މަގުމަތީގައި ޖިބްރީލުގެފާނާއި ފަރުބަދަތަކުގެ މަލާއިކަތާ ވަޑައިގެން އެކަލޭގެފާނަށް ޠާއިފުގެ މީހުން ކުރި އަނިޔާއަށް ބަދަލު ހިއްޕަވަން ބޭނުންފުޅުތޯ ދެންނެވުމުން، އެކަލޭގެފާނު ޙަދީޘް ކުރެއްވީ ކީކޭތޯއެވެ. ތިމަންކަލޭގެފާނު އެދިވަޑައިގަންނަވަނީ އެބައިމީހުންގެ މައިކަށިތަކުން އަރަހުށި ﷲއަށް އަޅުކަން ކުރާނެ ބަޔަކު ނެރެދެއްވުމަށެވެ. މިއީ އެކަލޭގެފާނުންގެ އޯގާތެރިކަމުގެ އިތުރަށް އެކަލޭގެފާނުގެ ދުރު ވިސްނުންފުޅާއި ދުރު ރާސްތާ ރޭއްވެވުމުގެ މޮޅުކަން ދޭހަކޮށްދޭ ކަމެއް ނޫންތޯއެވެ؟ ކުރިމަގަށް ޓަކައި ހަތުރުވެރިން ފަހަށް ރައްކައުކުރެއްވުމެއް ނޫންތޯއެވެ؟ ޠާއިފުގެ ދުވަހުގައި އަޚްޝަބައިނީގެ ދެ ފަރުބަދަ ދެމެދަށް މައްކާގެ އަހްލުވެރިން ލައި ފިއްތައި ލެވުނު ނަމަ، ޚާލިދު ބުނުލް ވަލީދާއި ، ޢަމްރު ބުނުލް ޢާޞާއި، ޢިކްރިމަތު ބުނު އަބީ ޖަހްލާއި، ސުހައިލު ބުނު ޢަމްރު ފަދަ އިސްލާމީ ކޮމާންޑަރުންތައް ރަސޫލާއަށް ލިބިވަޑައިގަންނަވާނެތޯއެވެ؟ ޠާއިފުގެ އަހްލުވެރިން އިސްލާން ވުމަށް ފަހު ވެގެން ދިޔައީ އިސްލާމުދީނަށް ޓަކައި އެންމެ ބޮޑަށް ޖިހާދު ކުރި ޢަރަބި ޤަބީލާއަށެވެ. އިސްލާމީ އެތައް ފުތޫޙާތުތަކެއް ޠާއިފުގެ ހަނގުރާމަވެރިންގެ އަތްމަތިން ލައިފައި އައިސްފައިވެއެވެ. 4- ބަދީލެއް ހޯދުމާއި ޚިޔާރު ކަނޑައެޅުން : ލޮބުވެތި ރަސޫލާ ޞައްލަﷲ ޢަލައިހި ވަސައްލަމް އަށް އިސްލާމްދީނަކީ ކޮން އެއްޗެއްކަމާއި އެ ދީނުގެ ރިސާލަތަކީ ކޮބައިކަން ރަނގަޅަށް އެނގިވަޑައިގަންނަވައެވެ. އެކަލޭގެފާނަށް ތަނުގެ ވެށްޓާއި ، ކުރިމަތިވެފައި ހުރި ދަތިތައް ރަނގަޅަށް ތަޞައްވުރު ކުރެއްވެއެވެ. އެކަލޭގެފާނުންގެ ސްޓްރެޓެޖީކް ތަޞައްވުރަށް ރިޢާޔަތް ކުރައްވައި ކުރިއަށް ވަޑައިގަތުމަށް ޓަކައި ހުރި ބަދީލުތަކާ މެދު ވިސްނެވިއެވެ. އެކަލޭގެފާނުގެ ކުރިފުޅު މަތީގައި އޮތް އެއް ޚިޔާރަކީ މައްކާގައި ދީނަށް ގޮވައިލެއްވުން މަތީގައި ދެމި ހުންނެވުމެވެ. އެކަމަކު އެއީ ފޫ ނެތް ފަޔަކަށް ފެން ފުރުން ފަދަ ކަމެކެވެ. ދެވަނަ ޚިޔާރަކީ އައު ވެށްޓެއް ފެނިވަޑައިގަންނަވާތޯ ނުކުމެ ވަޑައިގަތުމެވެ. ބަދީލެއް ހޯއްދެވުމުގެ މަސައްކަތްޕުޅުގެ ނަތީޖާ ވަރަށް ފޮންޏެވެ. މި ނަލަ ވައިރޯޅި އައީ ޔަޘްރިބާ ދިމާއިންނެވެ.